CELEX: 32018D1116(01)
Language: el
Date: 2018-08-29 00:00:00
Title: Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα, της 29ης Αυγούστου 2018, για τη διαγραφή της Συμμαχίας Ευρωπαϊκών Εθνικών Κινημάτων από το Μητρώο

16.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 417/9
               
            
         ΑΠΌΦΑΣΗ ΤΗΣ ΑΡΧΉΣ ΓΙΑ ΤΑ ΕΥΡΩΠΑΪΚΆ ΠΟΛΙΤΙΚΆ ΚΌΜΜΑΤΑ ΚΑΙ ΤΑ ΕΥΡΩΠΑΪΚΆ ΠΟΛΙΤΙΚΆ ΙΔΡΫΜΑΤΑ
         της 29ης Αυγούστου 2018
         για τη διαγραφή της Συμμαχίας Ευρωπαϊκών Εθνικών Κινημάτων από το Μητρώο
         (Το κείμενο στη γαλλική γλώσσα είναι το μόνο αυθεντικό)
         (2018/C 417/05)
         Η ΑΡΧΗ ΓΙΑ ΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ ΚΑΙ ΤΑ ΕΥΡΩΠΑΪΚΑ ΠΟΛΙΤΙΚΑ ΙΔΡΥΜΑΤΑ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (EE, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1) και ιδίως το άρθρο 40α,
         Εκτιμώντας τα ακόλουθα:
         
                     (1)
                  
                  
                     Στις 13 Σεπτεμβρίου 2017, η Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (EE, Ευρατόμ) αριθ. 1141/2014 σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (2).
                  
               
                     (2)
                  
                  
                     Στις 20 Σεπτεμβρίου 2017 υπεβλήθη στην Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα (η «Αρχή») αίτηση από τη Συμμαχία Ευρωπαϊκών Εθνικών Κινημάτων («ΣΕΕΚ») (ο «αιτών») για την καταχώρισή της ως ευρωπαϊκό πολιτικό κόμμα, δυνάμει του άρθρου 8 παράγραφος 1 του κανονισμού (ΕΕ, Ευρατόμ) αριθ. 1141/2014.
                  
               
                     (3)
                  
                  
                     Στις 12 Ιανουαρίου 2018, η Αρχή αποφάσισε να καταχωρίσει την ΣΕΕΚ ως ευρωπαϊκό πολιτικό κόμμα («απόφαση καταχώρισης»).
                  
               
                     (4)
                  
                  
                     Στις 6 Απριλίου 2018 η απόφαση καταχώρισης δημοσιεύθηκε στην Επίσημη Εφημερίδα της Ευρωπαϊκής Ένωσης και η ΣΕΕΚ απέκτησε ευρωπαϊκή νομική προσωπικότητα.
                  
               
                     (5)
                  
                  
                     Στις 3 Μαΐου 2018 το Ευρωπαϊκό Κοινοβούλιο και το Συμβούλιο ενέκριναν τον κανονισμό (EE, Ευρατόμ) αριθ. 2018/673 (3), για την τροποποίηση του κανονισμού (EE, Ευρατόμ) αριθ. 1141/2014. Ο κανονισμός (EE, Ευρατόμ) αριθ. 2018/673 τέθηκε σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, δηλαδή στις 4 Μαΐου 2018, και τροποποίησε, μεταξύ άλλων, τις προϋποθέσεις που πρέπει να πληρούν οι αιτούντες προκειμένου να καταχωριστούν ως ευρωπαϊκό πολιτικό κόμμα.
                  
               
                     (6)
                  
                  
                     Σύμφωνα με το άρθρο 40α παράγραφος 3 του κανονισμού (ΕΕ, Ευρατόμ) αριθ. 1141/2014, τα ευρωπαϊκά πολιτικά κόμματα που έχουν καταχωριστεί πριν από την 4η Μάϊου 2018 έπρεπε να υποβάλουν, το αργότερο έως τις 5 Ιουλίου 2018, δικαιολογητικά που αποδεικνύουν ότι πληρούν τις προϋποθέσεις που ορίζονται στο άρθρο 3 παράγραφος 1 στοιχεία β και βα του κανονισμού (ΕΕ, Ευρατόμ) αριθ. 1141/2014, όπως τροποποιήθηκε («τροποποιημένες προϋποθέσεις καταχώρισης»,
                  
               
                     (7)
                  
                  
                     Στις 4 Μαΐου 2018, η Αρχή απέστειλε σε όλα τα καταχωρισθέντα ευρωπαϊκά πολιτικά κόμματα επιστολή με την οποία τα ενημέρωνε για την ολοκλήρωση της νομοθετικής διαδικασίας που είχε ως αποτέλεσμα την έκδοση του κανονισμού (ΕΕ, Ευρατόμ) αριθ. 2018/673 («επιστολή της 4ης Μαΐου 2018»). Η επιστολή της 4ης Μαΐου 2018 ανέφερε τις συνέπειες του νέου νομοθετικού πλαισίου και υπενθύμισε στα ευρωπαϊκά πολιτικά κόμματα την υποχρέωσή τους να υποβάλουν, έως τις 5 Ιουλίου 2018, τα δικαιολογητικά που αποδεικνύουν ότι πληρούν τις τροποποιημένες προϋποθέσεις καταχώρισης.
                  
               
                     (8)
                  
                  
                     Η ΣΕΕΚ δεν υπέβαλε έως τις 5 Ιουλίου 2018 δικαιολογητικά που αποδεικνύουν ότι πληροί τις τροποποιημένες προϋποθέσεις καταχώρισης.
                  
               
                     (9)
                  
                  
                     Στις 3 Αυγούστου 2018, η Αρχή διαβίβασε στην ΣΕΕΚ μια προκαταρκτική αξιολόγηση προκειμένου να της παρασχεθεί η δυνατότητα να ακουστεί σύμφωνα με το άρθρο 34 του κανονισμού (ΕΕ, Ευρατόμ) αριθ. 1141/2014, όσον αφορά τις τροποποιημένες προϋποθέσεις καταχώρισης και τη μη υποβολή εκ μέρους της δικαιολογητικών έως τις 5 Ιουλίου 2018.
                  
               
                     (10)
                  
                  
                     Η ΣΕΕΚ δεν υπέβαλε παρατηρήσεις προκειμένου να απαντήσει στην προκαταρκτική αξιολόγηση της Αρχής της 3ης Αυγούστου 2018.
                  
               
                     (11)
                  
                  
                     Σύμφωνα με το άρθρο 40α παράγραφος 4 του κανονισμού (ΕΕ, Ευρατόμ) αριθ. 1141/2014, η Αρχή φρονεί ότι η ΣΕΕΚ δεν απέδειξε έως τις 5 Ιουλίου 2018 ότι πληροί τις τροποποιημένες προϋποθέσεις καταχώρισης και ότι συνεπώς η ΣΕΕΚ πρέπει να διαγραφεί από το Μητρώο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Συμμαχία Ευρωπαϊκών Εθνικών Κινημάτων διαγράφεται από το μητρώο.
         
         
            Άρθρο 2
            Η παρούσα απόφαση απευθύνεται στη
            
                        Συμμαχία των Ευρωπαϊκών Εθνικών Κινημάτων
                     
                  
                        11 rue de Wissembourg
                     
                  
                        67000 Στρασβούργο
                     
                  
                        Γαλλία
                     
                  
         
            Βρυξέλλες, 29 Αυγούστου 2018.
            
               
                  Για την Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
               
               
                  Ο Διευθυντής
               
               M. ADAM
            
         
         
            (1)  ΕΕ L 317 της 4.11.2014, σ. 1.
         
            (2)  COM/2017/0481 final - 2017/0219 (COD).
         
            (3)  ΕΕ L 114 I της 4.5.2018, σ. 1.